מסכת בבא מציעא דף פו עמוד א

**מותו של רבה בר נחמני**

1. **הבריחה**

רבה נאלץ להימלט על נפשו בעקבות הלשנה: **אמר רב כהנא: אישתעי לי רב חמא בר ברתיה דחסא: רבה בר נחמני אגב שמדא נח נפשיה. אכלו ביה קורצא בי מלכא, אמרו: איכא חד גברא ביהודאי דקא מבטל תריסר אלפי גברי מישראל ירחא בקייטא וירחא בסתוא מכרגא דמלכא. שדרו פריסתקא דמלכא בתריה ולא אשכחיה.**

מחקר בן זמננו מציע כי עוקבן בר נחמיה ראש הגלות, הוא זה שהלשין על רבה, ואחרי מותו של רבה כתוצא מכך, חזר בתשובה. עוקבן הוא הקרוי נתן דצוציתא. על סמך גרסאות לגבי הגמרא הבאה: "במלכותא דפרס איכא דיהיב כרגא ואיכא דלא יהיב כרגא[[1]](#footnote-1)", הוא מבאר שרבי שמעון בן פזי נשלח לראש הגלות בבקשה לפטור את חכמי בבל ממס. בתחילה התעלם ראש הגלות מן הבקשה, ואף הלשין על רבה. בסופו של דבר חזר בתשובה[[2]](#footnote-2) : "אמר רב: אין לך גדול בבעלי תשובה יותר מיאשיהו בדורו.. אמר רב יוסף: ועוד אחד בדורנו. ומנו - עוקבן בר נחמיה ריש גלותא, והיינו נתן דצוציתא[[3]](#footnote-3)".

רש"י[[4]](#footnote-4) ביאר שרבה ביטל את העם בחודשים תשרי וניסן. אולם בהגהות היעב"ץ מקשה מהנאמר:

"אמר להו רבא לרבנן: במטותא מינייכו, ביומי ניסן וביומי תשרי לא תתחזו קמאי, כי היכי דלא תטרדו במזונייכו כולא שתא[[5]](#footnote-5)".. לדעת היעב"ץ מדובר על אדר ואלול, שאז דרשו בהלכות החגים הקרבים. רבה נמלט על נפשו ועובר בשישה מקומות ואז חוזר לפומבדיתא לפני הבריחה הסופית.

**ערק ואזל מפומבדיתא לאקרא, מאקרא לאגמא, ומאגמא לשחין, ומשחין לצריפא, ומצריפא לעינא דמים, ומעינא דמים לפומבדיתא. בפומבדיתא אשכחיה.**

"ושמא דאתרא מורה שיהיה מוצל מן האויב.. בזכות פיו שעוסק בתורה, והיינו.. 'פום בדתא[[6]](#footnote-6)".

"שבעה מסעות .. שניצול משבעה בתי דינין.. ועל זה נאמר: 'בשש צרות יצילך.. ובשבע.. לא יגע בך רע, שלא יוכל מלאך המוות לשלוט בך, שיצאה נפשו בטהרה על ידי מראה אור השכינה[[7]](#footnote-7)".

לכאורה הדבר פלא, שבשובו לפומבדיתא- נמצא. מה הטעם לכל בריחתו כשהוא חוזר למקום בו הוא מבוקש? נראה שרבה בסופו של דבר שב למקום חיותו ומנוחתו – מקום לימוד התורה.

**ב. השליח ורבה** איקלע פריסתקא דמלכא לההוא אושפיזא דרבה, קריבו תכא קמיה ואשקוהו תרי כסי ודליוה לתכא מקמיה - הדר פרצופיה לאחוריה[[8]](#footnote-8). אמרו ליה: מאי נעביד ליה? גברא דמלכא הוא! - אמר להו: קריבו תכא לקמיה, ואשקיוהו חד כסא, ודליוהו לתכא מקמיה, ולתסי. עבדו ליה הכי ואתסי. אמר: מידע ידענא דגברא דקא בעינא הכא הוא. בחיש אבתריה ואשכחיה. אמר: אזלינא מהא, אי מקטל קטלו לההוא גברא - לא מגלינא[[9]](#footnote-9), ואי נגידי מנגדין ליה - מגלינא.

המהרש"א מצדד שהשליח היה גוי. הוא זיהה את רבה הן בגלל שדלק בעקבותיו, והן בשל ההבנה של החכמה הנחוצה לייעץ להשקותו כוס נוספת להצילו. מכל מקום הכיר תודה והיה מוכן למסור נפשו על רבה, אך לא אם יענו אותו[[10]](#footnote-10). נראה שהשליח היה אמור להבין את הרמז ולשלח את רבה לחופשי: "אי אפשר שיתן הש"י הצדיק ביד רודפים ומבקשים נפשו, רק לאחריו להודיע שיחזור השליח **לאחוריו**. ולכך הדר פרצופיה לאחוריו[[11]](#footnote-11).. כל זה סבב הש"י שלא יהיה בבית גוי. ואף אם היה בית ישראל, אין ראוי שיהיה לקיחת רבה רק במקום שאין שם בני אדם כמו שהיה לקיחת אליהו".

השליח כולא את רבה. אולם רבה משתחרר בקלות. עולה השאלה, אם רבה הוא בעל יכולות כאלו- מדוע נאלץ להימלט על נפשו?

**אתיוהו לקמיה, עייליה לאדרונא וטרקיה לבבא באנפיה.**

**בעא רחמי, פרק אשיתא, ערק ואזיל לאגמא. הוה יתיב אגירדא דדקולא וקא גריס.**

דקל כרות מרמז שכבר פסק כוח הצומח שברבה ונשאר בו רק הגזע והשורש[[12]](#footnote-12)..

**ג.רבה והמחלוקת בנגעים**

**קא מיפלגי במתיבתא דרקיעא אם בהרת קודמת לשער לבן - טמא[[13]](#footnote-13), ואם שער לבן קודם לבהרת - טהור. ספק, הקדוש ברוך הוא אומר: טהור, וכולהו מתיבתא דרקיעא אמרי טמא. ואמרי: מאן נוכח - נוכח רבה בר נחמני. דאמר רבה בר נחמני: אני יחיד בנגעים, אני יחיד באהלות.**

האמירה 'אני יחיד' צריכה ביאור: "אני יחיד בנגעים... תלמודא קאמר לה.. ודבר זה היה שגור בפי **החכמים**. ו..רבה.. רצונו לומר שהוא חכם ובקיא בנגעים יותר מן אהלות[[14]](#footnote-14)". הכפילות במילים 'אני יחיד' , באה לציין שבכל אחד מן התחומים לחוד, היה אדם שלפחות השתווה לו[[15]](#footnote-15). לדעת הבן איש חי "חד על הגרסה וחד על הגמרא". תיאור המחלוקת בשמים והכרעת רבה, מעורר שאלות קשות. דרך הבנה אפשרית היא לקחת את האירוע לעולם הדמיון: "**נראה לו** כעין **חלום**, ששתי כתות של צדיקים ברקיע חולקות, והכת הקרובה לזו השכינה היתה אומרת טהור, וכל שאר הכתות אומרות טמא. ואמרו: 'מי יוכיח'? ונתרצו ברבה בר נחמני. הראו לו בחלום הדברים הללו כדי שיצא מן העולם בישוב נחת רוח[[16]](#footnote-16)".קצת בהרחבה: "לא היה פלוגתא ברקיע, אלא כך נצטייר בכח הדמיון של רבה.. וציור זה שנצטייר בכח המדמה שלו היה בהשגחה פרטית מן השמים, כדי שישלים למסור נפשו **ברצון טוב,** בראותו תענוג הזך והנפלא שיש למעלה אצל הצדיקים[[17]](#footnote-17)". את תוכן ה'רצון הטוב' מבאר המהר"ל: "עניין מעלת רבה בר נחמני ומדריגתו ודביקותו אשר היה קונה בעולם העליון ע"י השגה הזאת בעניין הטהרה, עד שיצאתה נשמתו בטהרה. כי הטהרה היא שלימות הנשמה כמו שאמרו: 'אלקי נשמה שנתת בי טהורה'... ולפיכך כאשר יצאת נשמתו בטהרה היה לו דביקות עם השי"ת.. הצדיקים השלימים בהפרדם מעולם הזה ונכנסים לעולם העליון, שכל כך מעלתם עד שהם משלימים העליון כמו שהם משלימים העולם הזה, ובזה הם נחשבים כמו פמליא של מעלה. הם מלאכי מרום העומדים לפני ה' ". עניין נוסף הצריך ביאור, הוא הצורך כביכול למצוא תימוכין לדעת הקב"ה. אפשרות אחת היא לתלות את הסיוע בצורך בהופעת ההלכה בעולם הזה.

"אין הכוונה חלילה שהוא יתברך צריך לעצה ולהמלכה מברואיו, כי הוא ברא אותם ואת שכלם ודעתם ואיך יעלה על דעת האדם לומר כך, אבל הפירוש הוא שלא ימצא בעולם התנגדות[[18]](#footnote-18)".

המהר"ל מוסיף ומסביר כי כל המושג 'ספק' לא שייך אצלו יתברך:

"עניין נגעים הם מקרים מתהווים בעולם, והם פגעי הזמן, כמ"ש (תהלים צ"א) לא תאונה אליך רעה ונגע לא יקרב באהליך, ושם מזכיר עניין פגעי הזמן ומקריו, וכמו שקראו רז"ל (שבועות ט"ו ב') המזמור הזה שיר של פגעים. ונמצא כי לשון נגע בא על מקרה, ומפני זה היה אומר הקדוש ברוך הוא, ספק אם בהרת קודם או שער לבן קודם, שהוא ספק במקרים שהם מתהווים בעולם, כי הנגעים הם מקריים בלבד, והש"י השגתו פשוטה משיג המציאות משולל **ומסולק מן המקרה,** ולכך כל ספק מקרה הוא טהור, בשביל כי השגה הפשוטה נבדלת מן המקרה עד שאין מציאות אל המקרה".

**ד.הסתלקותו של רבה**

**שדרו שליחא בתריה, לא הוה מצי מלאך המות למקרב ליה, מדלא הוה קא פסיק פומיה מגרסיה. אדהכי נשב זיקא ואויש ביני קני, סבר גונדא דפרשי הוא. אמר: תינח נפשיה דההוא גברא, ולא ימסר בידא דמלכותא".** קשה להבין כיצד כל הבריחה הייתה לשווא. דווקא כשרבה משוחרר מכל רודף, הוא חושש מתפיסה ומבקש למות. אמנם, בכל הסיפור לא מוזכר כלל פחד של רבה. נראה שהמטרה כולה הייתה שמותו יהיה מרומם וה'שמדא' יהיה רק המסובב. המלכות הייתה רק האמצעי שגרם להגעת רבה לבדו למדרגה שאין מלאך המוות שולט בו, ומותו הוא השלמה שמחה בינו לבין הקב"ה. דברי רבה לא אפשרו למלאך המוות שליטה בו, אלא היוו הסכמה מצידו לעבור לעולם עליון. "שבעה מקומות זכר.. ור"ל כי ע"י זה שהיה נרדף מן המלכות הגיע למדריגה זאת שנתבקש מן השם יתברך בישיבה של מעלה כמו שאמרו ז"ל: הרוגי מלכות אין כל בריה יכולה לעמוד במחיצתן, שמזה תראה כי דבר גדול מי שמת ע"י השמד. ומכל שכן זה שהגיע לו זה בשביל שהי' מלמד תורה לישראל... כלל הדבר שכל אשר נרדף מכח המלכות והגיע לו זה בשביל שהיה מקיים התורה ובזה הוא מתקרב אל השם יתברך. ולכך היו הרדיפות שבעה זה אחר זה עד כי בשבעה נלקח אל הש"י. ומפני זה גם כן **לא היה הרדיפה השביעית ע"י שליח המלך כי אין ראוי דבר זה,** כי משם נלקח אל הש"י, ואין שליח המלך היה מגיע לו. ודבר זה נרמז בכתוב (איוב ה' - י"ט) בשש צרות יצילך ובשבע לא יגע בך רע, וזהו מה שאמר הכתוב (שמות כ"א) שש שנים יעבוד ובשביעית יצא לחפשי חנם, שזה מורה על כי בשביעית יוצא מיד מי שמושל עליו. והיה מתבקש בישיבה של מעלה ע"י שהיה סבור כי גונדאי רודפים אחריו, ולקחו הש"י". רוח הדברים מבוטאת היטב בפירוש הבא:

"המחלוקת היתה בענייני מיתה. בהרת כינוי למיתה, שמשתנה בה צורת האדם. שער לבן כינוי לזקנה. אם בהרת קודמת לשער לבן - שמת צעיר, לפני הזקנה, טמא, כי הנשמה יוצאת בעל כרחה ע"י מלאך המוות ונעשה נבילה. אם שער לבן קודם לבהרת, שמת אחרי שהזדקן, טהור. בספק, היינו שמת צעיר וספק האם מסר את נפשו מעצמו או לא רצה למות כי היה צעיר, אלא שמלאך המוות לקח אותו בעל כרחו- בזה נחלקו במתיבתא דרקיעא. הם לא ידעו על התקנה שה' מייסר את הצדיק עד שימאס בחייו וימסור את נפשו מעצמו. ולכן אמרו טמא (כי היו בטוחים שזה ע"י מלאך המות). וה' אמר טהור, כי הוא ידע על התקנה הזאת, שאינו מת ע"י מלאך המוות. והביאו ראיה מרבה בר נחמני, שנתפס בעוון הדור, שמלאך המוות לא היה יכול להתקרב אליו בגלל לימוד התורה שלו, אלא מסר את נפשו מעצמו. וכשיצאה נשמתו אמר "טהור", לומר "אל תחשבו שמלאך המוות לקח את נשמתי וגופי טמא, אלא מסרתי את עצמי והגוף טהור[[19]](#footnote-19)".

**ה. רבה ורבי זירא** דומה לפי האמור, שהמסר של האגדה הוא סיבתיות כפולה[[20]](#footnote-20). לעיני אנוש נראה שבשל שמד חלף רבה מן העולם, אולם למעשה הקב"ה רצה אותו אליו. יש בדבר להסביר את הפער בין יכולותיו של רבה לבין בריחתו. בסופו של דבר רבה התחבר לעולם עליון, מעין מיתתם של נדב ואביהוא. במסכת מגילה[[21]](#footnote-21) למדנו: "אמר רבא: מיחייב איניש לבסומי בפוריא עד דלא ידע בין ארור המן לברוך מרדכי. רבה ורבי זירא עבדו סעודת פורים בהדי הדדי, איבסום, קם רבה שחטיה לרבי זירא. למחר בעי רחמי ואחייה. לשנה אמר ליה: ניתי מר ונעביד סעודת פורים בהדי הדדי! - אמר ליה: לא בכל שעתא ושעתא מתרחיש ניסא". נעקוב אחרי הסברו של הרבי מלובביץ'[[22]](#footnote-22): ראשית, כיוון שהסיפור סמוך להלכה של 'חייב איניש', יש להניח שאירע כפשוטו. אם כן, עולות כמה קושיות: כיצד יתכן שרבה נכשל בשפיכות דמים? איך יתכן שהוא שב והציע לשתות יחד בשנה שלאחר מכן? כיצד רבי זירא דחה את ההצעה התמוהה רק בחשש שלא יתרחש נס? וכי לא די בחשש המתתו? מבאר הרבי: "רבה **משך** והעלה את רבי זירא לדרגא נעלית[[23]](#footnote-23).. שגילה לו סודות ורזין עמוקים ביותר.. ודבר זה הביאו לכלות הנפש כפשוטו ממש.. קימה מורה על עלייתו של רבה לדרגא נעלית.. רבה.. העריך את רבי זירא שהוא בערך דרבה ולא יבוא לכלות הנפש... לא זו בלבד שרבה לא הצטער.. אדרבה, הוא הזמין את רבי זירא.. מתוך כוונה שגם בשנה זו יפעל אצל רבי זירא עילוי גדול כזה עד לכלות הנפש. וכיוון שתכלית הכוונה היא נשמות בגופים – הרי לאחר פורים יחזור ויחייהו.. (או.. רבה חשב שבמשך השנה התעלה רבי זירא למדרגה עליונה יותר, ו.. לא יבוא לידי כלות הנפש בפועל).. ועל זה ענה לו רבי זירא.. הוא חפץ ומשתוקק לעילוי דכלות הנפש.. אבל.. חושש הוא שלאחרי שיגיע לכלות הנפש **שוב לא תרצה נשמתו לרדת ולהתלבש בגופו".** לפי זה, החשש מפני פרשי המלכות היה רק 'היכי תמצי' לפטור את רבה מהשתדלות של המשך קיום נשמה בגוף. זו ההדגשה בפתיחה: **'אגב** שמדא'. אולי ניתן להוסיף בדרך זו עוד נדבך. שנינו:

"רבה ואביי מדבית עלי קאתו, רבה דעסק בתורה חיה ארבעין שנין, אביי דעסק בתורה ובגמילות חסדים - חיה שיתין שנין[[24]](#footnote-24)". בעלי התוספות[[25]](#footnote-25) הוכיחו שהגרסה הנכונה היא רבה, ותמהו כיצד אומרים שרבה לא עסק בגמילות חסד. והיא באמת פליאה גדולה, שהרי רבה גידל את אביי היתום בתוך ביתו:

"נחמני היינו אביי וקרי ליה הכי לפי **שנתגדל בבית רבה** בר נחמני[[26]](#footnote-26)." . ושנינו:

"איזהו עושה צדקה **בכל עת** הוי אומר זה המגדל יתום בתוך ביתו[[27]](#footnote-27)". ואולי יש להציע על פי דרכנו, שרבה לא עסק בחסד, אלא היה כולו חסד, ברמה היוצאת מגדר עולם הזה.

**כי הוה קא ניחא נפשיה[[28]](#footnote-28) אמר: טהור, טהור. יצאת בת קול ואמרה: אשריך רבה בר נחמני שגופך טהור, ויצאתה נשמתך בטהור.**

**ו. ההספד**

**נפל פתקא מרקיעא בפומבדיתא: רבה בר נחמני נתבקש בישיבה של מעלה. נפקו אביי ורבא וכולהו רבנן לאיעסוקי ביה, לא הוו ידעי דוכתיה. אזלו לאגמא חזו צפרי דמטללי וקיימי, אמרי: שמע מינה התם הוא. ספדוהו תלתא יומי ותלתא לילותא. נפל פתקא: כל הפורש יהא בנידוי. ספדוהו שבעה יומי, נפל פתקא: לכו לביתכם לשלום.**

הפתקא היא בת קול הנשמעת לכל אדם[[29]](#footnote-29), או שהאסונות אחרי מות רבה הם הפתק[[30]](#footnote-30). בלשון המהר"ל:

"הידיעה שבא בפתע מן השמים, נקרא נפל פתקא מרקיע, שכך הסכימו בדעתם ברבה". והמחפשים

"ראו את מקום העופות כלומר מקום ההגנה, כי הדבר שהוא עניין אחד הוא נמשך זה לזה, כי היה הגנה עליו מן השמים שלא יסריח, וגם אביי ורבא אין ספק שיצאו לכבודו שלא יהיה מוטל בבזיון, לכך היו נמשכים אביי ורבא אל מקום ההגנה, וזה שאמר כי ראו עופות דמטללי, ואין זה ראייה גשמית[[31]](#footnote-31)". את רבה מצאו תחת ציפורים. "מפני כי בעל התורה הוא תחת צל הקדוש ברוך הוא.. כי היו שני כרובים פורשי כנפיים סוככים בכנפיהם על הכפורת, והלוחות והתורה היו מונחים בארון, ושני כרובים פורשים כנפיים עליהם, וזה להודיע כי התורה היא תחת צל הש"י ואין דבר שהיא תחת כנפי השי"ת כמו התורה[[32]](#footnote-32)". ציפור היא סמל נדודים "כצפור נודדת מקינה[[33]](#footnote-33)". וכן

"צפור הוא כינוי לשכינה הק' (כמובא בס' קהלת יעקב, מע' צפור). וכן איתא בגמ' (ברכות ג א) שהשכינה הק' מנהמת כיונה אוי שהחרבתי את ביתי ג' פעמים בכל יום. ובתקון שלש משמרות (בזהר חדש איכה, בתחילתו) מכנה לשכינה הק' בשם תרנגול כנהימו דתרנגולא הה"ד מקרקר קיר. - להראות שהשכינה הק' גלתה ממקומה ועומדת חוץ מקינה, כן עמדו הצפורים גולים מקיניהם ותוהים על מיתתו של גדול וצדיק[[34]](#footnote-34)".

**ההוא יומא דנח נפשיה דלייה זעפא ודרי לההוא טייעא כי רכיב גמלא מהאי גיסא דנהר פפא ושדייה בהך גיסא, אמר: מאי האי? - אמרי ליה: נח נפשיה דרבה בר נחמני. אמר לפניו: רבונו של עולם, כולי עלמא דידך הוא, ורבה בר נחמני דידך, את דרבה ורבה דידך - אמאי קא מחרבת ליה לעלמא? נח זעפא.** מבאר מהר"ל: "כאשר הגיע (מיתה) לרבה שהיה עוקר הרים בכח פלפול, ולכך נמשך אחר זה רוח סערה מפרק הרים משבר הרים לגודל כחו, וכל דבר זה עניין מושכל כאשר בא לומר כי גדול היה כח הדין לעקור את מי שמדתו פלפול, כדכתיב הלא כה דברי כאש נאום ה' כפטיש יפוצץ סלע, אף כי לא כ"כ במוחש". ביאור פשטי יותר: "דבר זה עשו מן השמים לברר כבוד של רבה אצל הבריות.. רוח סערה- לכבוד תורתו שהיה עוקר הרים ומשבר סלעים[[35]](#footnote-35)".

**ז. פסק הרמב"ם לטמא**

ההלכה שלפנינו מובאת במשנה: "אם בהרת קדמה לשער לבן טמא ואם שער לבן קדם לבהרת טהור ואם ספק טמא. ורבי יהושע קיהה[[36]](#footnote-36)". התבאר בגמרא: "מאי כהה? אמר רבה: כהה - טהור[[37]](#footnote-37)". לפי זה, רבה פשוט פסק כרבי יהושע. אולם הרמב"ם פסק: "ספק שיער לבן קדם ספק הבהרת קדמה הרי זו טמא, ויראה לי שטומאתו בספק[[38]](#footnote-38)". הפלא הוא כמובן כיצד פסק הרמב"ם כביכול בניגוד לדעת הקב"ה. הר"ש[[39]](#footnote-39) פוסק באמת כרבי יהושע לטהר בעקבות רבה. הרי תירוצים לפסק הרמב"ם:

1. הכסף משנה מיישם את הכלל 'לא בשמים היא': "כיון דבשעת יציאת נשמה הוא דאמר הכי, הוי בכלל לא בשמים היא ואינו כדאי להוציא מכלל שבידינו דהלכה כת"ק ועוד שבתחילת פרק ה' דנגעים סתם לן תנא הכי". החתם סופר[[40]](#footnote-40)  תמה: רבה עדיין חי, מדוע זה בכלל 'לא בשמים היא'? הוא מציע שזה בכלל 'לא בשמים', כיוון שהמידע על כל המעשה בא מהשמים. במקום אחר הוא מבאר:

2.רבה אמר 'טהור' פעמיים, לומר שרק מי שיש לו חזקת טהרה טהור[[41]](#footnote-41).

"הקשה רבינו תם: מ"ט דרבנן דאמרי טמא? אמאי לא אזלינן בתר חזקה? דהא אמרינן בפ"ק דחולין (דף י:) מנא הא מילתא דאמור רבנן אוקי מילתא בתר חזקה? ומייתי לה מקרא. אומר ר"ת, דהכא מיירי כ**שנזקק לטומאה** שהיה בו נגע אחד שחין או מכוה קודם והיה מוחלט ממנו וקודם שנטהר נולד בו ספק ו**אחר שנטהר מן הראשון**, לא נשאר בו אלא ספק זה וכן משמע בשלהי נזיר (דף סה: ושם) דבנזקק לטומאה איירי[[42]](#footnote-42)". גם הרמב"ם פסק להחמיר רק במקרה שיש כבר נגע ולזה רבה מסכים. אמנם הרמב"ם טימא רק מספק, ויתכן "דר"ת נמי לא אמר שיהיה לו חזקת טומאה ע"י שיש בו נגע אחרת, דמה ענין נגע זה לבהרת הלז? אלא דעכ"פ לית ליה חזקת טהרה והוה ליה ספק. ומ"מ לא נ"ל יישוב הנ"ל". מסקנתו היא להציע שמדובר בשתי הלכות שונות, שהרי לא הזכירו כאן את רבי יהושע. "לא פליגי כלל בפלוגתיה דת"ק ור"י אלא בלא קדמו חצי גריס. וע"ז אמר רבה טהור וכן הלכה". אולם מחלוקת התנאים "מיירי שהיה בהחצי גריס בהרת בלא שער לבן, ואח"כ נולד חצי גריס אחרת עם שער לבן. ובהחצי האחרון הזה מספקינן אי שער לבן קודם או בהרת קדים. וס"ל לת"ק כי היכי דהאי חצי גריס היה בלא שער לבן, ה"ה אידך פלגא נולד כן ואח"כ נתחדש בה שער לבן ומטמאי' ליה ור"י ס"ל דמ"מ מוקמינן גברא אחזקה.. ובהא איירי נמי הרמב"ם[[43]](#footnote-43)".

3. בעל ערוך השולחן נקט בפשטות ש"אין למדים מאגדה[[44]](#footnote-44)". ניתן להרחיב ולבאר זאת על פי דברי

הבן יהוידע, שסובר שהכל היה בדמיונו של רבה, אז יש לעמת את פסק הרמב"ם, רק עם פסקו של רבה ולא של הקב"ה.

4.הבן יהוידע מבאר כי דברי רבה היו בניגוד לדעתו האמיתית, בבחינת 'אמרת טהור – יהא טהור'. הסכמה לדברי ה', רק משום כבוד מלכות.

5. דרכו של המגיד מקוזניץ'[[45]](#footnote-45): א. מדובר באמת כדברי רבינו תם, כשכבר היה בו נגע אחר.

ב. השאלה העומדת לדיון היא, האם יכולה חזקה להחמיר, כשאין לה קשר לספק, כדברי החתם סופר שהבאנו: "מה ענין נגע זה לבהרת הלז"?

ג. לגבי צרת ערווה שנינו: "מתני'. וכולן שהיו בהן קדושין או גרושין בספק, הרי אלו הצרות חולצות ולא מתייבמות. כיצד ספק קדושין? זרק לה קדושין ספק קרוב לו ספק קרוב לה - זהו ספק קדושין..

גמ'. ואילו בגרושין ספק קרוב לו ספק קרוב לה לא קתני, מאי טעמא? אמר **רבה:** אשה זו בחזקת היתר לשוק עומדת, ומספק אתה בא לאוסרה, אל תאסרנה מספק[[46]](#footnote-46)". דהיינו, צרת ערווה יכולה ליהנות מחזקת פטור מיבום, והיתר לכל אדם, אע"פ שלפני הגט המסופק הייתה אשת איש. חזקת אשת איש איננה מרעה לדעת רבה את חזקתה לפטור מהיבום. הוא הדין כאן שאין חזקת הטומאה הקודמת-שחלפה- שייכת לספק הנוכחי[[47]](#footnote-47)..

ד. אולם אביי ורבא בסוגיה ביבמות חולקים על רבה, וכך פסק הרמ"א[[48]](#footnote-48).

ה. מסיים המגיד: "להכי הקב"ה אמר טהור נגד ההלכה המבוררת, כיוון ד..הקב"ה שהוא למעלה מהזמן.. המכווה.. שהיא באיש הזה- כאין נחשבת, כיוון שחלף הלך לו **אחר כך**. ממילא שהמכווה לא תוסף תת כחה לטמא האיש הזה בחזקה.. אבל מתיבתא דרקיעא.. פסקו כדין הנהגה הזמנית שהיא לנו ולבנינו עד עולם.. יחיד באהלות – שיש בכוחו להמשיך הנהגת היחיד יחודו של עולם בתורתו, ולכן פסק כמותו.. בפרט בשעת יציאת נשמתו.. נדבק בחיי החיים. לכן אמר: 'טהור טהור'. וכדברי השי"ת אשר הוא למעלה מהזמן. ואפשר שלזה כיוון הכסף משנה את דבריו.. 'לא בשמים היא'.. לכן פסק הרמב"ם שפיר כאביי ורבא".

ח. **פסק הרמב"ם שהטומאה מספק**

הרמב"ם אמר שנראה לו שהטומאה מספק. ביאר הכסף משנה: "דכיון דספק הוא אי זה מהם קדם, אי אפשר לומר דטמא שאמרו הוא טמא ודאי אלא טמא מספק".

בגמרא הביאו הלכה זו כדוגמה לאפשרות של זקן ממרה:

"נגעי אדם - בפלוגתא דרבי יהושע ורבנן, דתנן: אם בהרת קדם לשער הלבן - טמא, אם שער לבן קדם לבהרת - טהור, ספק - טמא. רבי יהושע אומר: כהה. מאי כהה? אמר רבא: כהה טהור[[49]](#footnote-49).

לכאורה "טומאתו בספק מדרבנן. א"כ לא משכחת לה דזקן ממרא יתחייב מיתה על זה, כיון שאינו דבר דבמזיד חייב כרת ועל שגגתו חטאת קבועה מאחר שהטומאה מדבריהם.. ויראה ליישב דנהי דבנדון זה עצמו אינו חייב כרת, ומ"מ הוא דבר **המביא לידי** דבר שזדונו כרת. דאם נגע ככר של תרומה אינו נאכל כמבואר פי"ג מהלכות שאר אבות הטומאה דין י"ב וא"כ אם קידש בו את האשה אינה מקודשת, כיון דאין בו שוה פרוטה. דלא חזי אלא להסקה[[50]](#footnote-50) וכה"ג כתבו התוספות[[51]](#footnote-51)".

בתוספות יום טוב חלק על פסיקת הרמב"ם וטימא בוודאי:

"טעמייהו דרבנן דמטמאים. לאו מחמת חומרא בעלמא, אלא מפני שחזקת שער שבא שחור. וע"י הנגע מסתמא הוא שנתלבן. הלכך נראה דבודאי מחזיקים לטומאה זו. וכן מוכח נמי מדרבי יהושע מייתי [בנזיר דף סה] לסברתו מן הכתוב [דלטהרו כו'] נשמע ממילא מינה. לרבנן שהן מטמאים מדין תורה. וכן מוכח נמי בסנהדרין פ"י [שם]. דהא בין נגע לנגע דגבי זקן ממרא, מפרשינן בפלוגתא דר"י ורבנן דהכא. ובזקן ממרא צריך שיחלוק בדבר שזדונו כרת.

"לכאורה אין דבריו אלה מתיישבים עם לשון הרמב"ם, אולם בעל תוספות אנשי שם רוצה לפרש כך גם ברמב"ם, שהוא מדגיש כאן שהטומאה מספק לומר שזה בניגוד לכל הספקות דאורייתא שלדעת הרמב"ם מחמירים בהם רק מדרבנן, אבל כאן זוהי חומרא מספק מדאורייתא. אכן, זה דחוק.. המאירי בכתובות[[52]](#footnote-52) .. -לדעתו הרמב"ם כותב את הדין של טומאה מספק, בתור הכרעה לקולא לעומת דין וודאי[[53]](#footnote-53)".

1. מסכת יומא דף עז עמוד א. [↑](#footnote-ref-1)
2. משה בר, הגותם פועלם ומנהיגותם של חכמי המשנה והתלמוד, 'על הדחתו של רבה בר נחמני מראשות הישיבה', הוצאת בר אילן, עמוד 349 ואילך. [↑](#footnote-ref-2)
3. מסכת שבת דף נו עמוד ב. [↑](#footnote-ref-3)
4. ד"ה דקא. [↑](#footnote-ref-4)
5. מסכת ברכות דף לה עמוד ב. [↑](#footnote-ref-5)
6. בניהו. [↑](#footnote-ref-6)
7. בן יהוידע. [↑](#footnote-ref-7)
8. והא דאמרינן בערבי פסחים (ק"י ב') אורח אין בו משום זוגות, היינו טעמא התם משום דהוי כנמלך שאינו יודע כמה יתנו לו לשתות אבל הכא כמו בעל הבית הוה כי כל צרכו יתנו לו" (תוספות רא"ש). [↑](#footnote-ref-8)
9. "אפשר שיקר בזה" (בניהו). [↑](#footnote-ref-9)
10. "אמר רב: אילמלי נגדוה לחנניה מישאל ועזריה, פלחו לצלמא"! (מסכת כתובות דף לג עמוד ב). [↑](#footnote-ref-10)
11. מהר"ל. [↑](#footnote-ref-11)
12. מלבי"ם תורה אור תחילת פרשת חוקת. [↑](#footnote-ref-12)
13. ששיער לבן לאחר הנגע מציין השתרשות בחטא (מלבי"ם). [↑](#footnote-ref-13)
14. בניהו. [↑](#footnote-ref-14)
15. בניהו בשם פתח עיניים. [↑](#footnote-ref-15)
16. שיטה מקובצת בשם רבינו חננאל. [↑](#footnote-ref-16)
17. בן יהוידע בעקבות רבינו חננאל שכינה זאת 'חלום' . [↑](#footnote-ref-17)
18. מהר"ל. [↑](#footnote-ref-18)
19. רבי מאיר שלמה פארינטי, אמרי שפר, דף י ע"ב, מובא בלקט ביאורי אגדות באתר הלכה ברורה. [↑](#footnote-ref-19)
20. דהיינו מעשי אנוש שמקבילים אפילו שלא במודע לכוונה אלוקית. כגון:

    (כז) וַיְגָ֤רֶשׁ שְׁלֹמֹה֙ אֶת־אֶבְיָתָ֔ר מִהְי֥וֹת כֹּהֵ֖ן לַֽה' לְמַלֵּא֙ אֶת־דְּבַ֣ר ה' אֲשֶׁ֥ר דִּבֶּ֛ר עַל־בֵּ֥ית עֵלִ֖י בְּשִׁלֹֽה: (מלכים א פרק ב). [↑](#footnote-ref-20)
21. דף ז עמוד ב. [↑](#footnote-ref-21)
22. שיחות לפרשות שמיני ותזריע תשד"מ, **נדפס ב"ליקוטי שיחות" חלק ל"א – "פנימיות" 6 – אדר נ"ד.** [↑](#footnote-ref-22)
23. ולכן כתוב: 'איבסום', שגם שכרותו של רבי זירא גרמה. [↑](#footnote-ref-23)
24. מסכת ראש השנה דף יח עמוד א. [↑](#footnote-ref-24)
25. שם ד"ה רבה. [↑](#footnote-ref-25)
26. הר"ן מסכת נדרים דף נד עמוד ב ד"ה איתמר. [↑](#footnote-ref-26)
27. אסתר רבה פרשה ו אות א. [↑](#footnote-ref-27)
28. 28" תלמידי חכמים שהם עוסקים בתורת ה' שהיא עץ החיים אינם צריכים שחיטה. אלא על ידי אסיפה כדגי הים, דהיינו שהשכינה מתגלית עליהם בסיעת כל הצדיקים שבגן עדן, והוא גווע עצמו מהגשמיות והחומר ומתאסף אל עמו עם השכינה.. דהיינו דפסיקי גירסא מפומייהו מיד מתים, כענין הים דהיינו **דפסיקי גירסא מפומייהו** מיד מתים כענין **רבה** ודוד" (חסד לאברהם מעין ג נהר יז).. [↑](#footnote-ref-28)
29. ביאורים בש"ס, מהדורת מתיבתא. [↑](#footnote-ref-29)
30. שם בשם 'יורה ומלקוש'. [↑](#footnote-ref-30)
31. מהר"ל. [↑](#footnote-ref-31)
32. שם. [↑](#footnote-ref-32)
33. בן יהוידע. [↑](#footnote-ref-33)
34. דף על הדף בשם ר' יוסף ליברמן נדפס בספרו משנת יוסף ח"ב - ש"ס ע' קג והלאה. [↑](#footnote-ref-34)
35. בן יהוידע. [↑](#footnote-ref-35)
36. משנה מסכת נגעים פרק ד משנה יא. [↑](#footnote-ref-36)
37. מסכת כתובות דף עה עמוד ב. [↑](#footnote-ref-37)
38. רמב"ם הלכות טומאת צרעת פרק ב הלכה ט. [↑](#footnote-ref-38)
39. נגעים פרק ד משנה יא. [↑](#footnote-ref-39)
40. שו"ת או"ח סימן רח ד"ה והנה. [↑](#footnote-ref-40)
41. "וזהו מה שהשיב רבה: "טהור, טהור" כלומר אם הוא כבר טהור, הרי הוא טהור, ורצה להמשיך ולומר טמא, טמא, אלא שלא הספיק ויצתה נשמתו בטהרה, וזהו שיצאה ב"ק ואמרה אשריך רבה בר נחמני שגופך טהור ויצאת נשמתך בטהרה". (דף על הדף בשם רבי העשיל). [↑](#footnote-ref-41)
42. תוספות מסכת כתובות דף עה עמוד ב ד"ה ספק טמא. [↑](#footnote-ref-42)
43. חתם סופר על נידה דף יט עמוד א ד"ה טהור בשם רבינו תם. [↑](#footnote-ref-43)
44. ערוך השולחן העתיד סימן פג סעיף יג . [↑](#footnote-ref-44)
45. נדפס על באר הגולה של המהר"ל, באר ד, עמוד 149 במהדורת לונדון המובאת באוצר החכמה. [↑](#footnote-ref-45)
46. מסכת יבמות דף ל עמוד ב. [↑](#footnote-ref-46)
47. כפי שמביא המגיד מקוזניץ', בהתאם לכך כתב הש"ך בשם דרכי משה:

    "ראש בהמה שהיה בו מים וקודם שידעו הריעותא חתכו הגולגולת לשנים ומקצת המוח מן הגלגולת ולא היה נודע אם המוח הקיפו או לא ואסרנוה. ויש שהיו רוצים להכשיר מהא דתניא: נשחטה הותרה עד שיודע לך במה נטרפה ולא דמי דהואיל ויש כאן ריעותא ברור מחיים אין להכשיר משום זה.. ומהר"ם מלובלין בתשובה סי' ס"ו חלק על דברי הרב, ואמר דאדרבה התוס' שם דחו חילוק זה ומסקנת התוס' דאפילו היכא דנעשה הריעותא מחיים אפ"ה יש להעמיד בחזקת היתר כדאמרינן אשה זו בחזקת היתר לשוק עומדת אל תאסרנה מספק" (ש"ך יורה דעה סימן נ ס"ק ג).

    [↑](#footnote-ref-47)
48. מובא בהערה הקודמת. [↑](#footnote-ref-48)
49. מסכת סנהדרין דף פז עמוד ב. [↑](#footnote-ref-49)
50. מגיה למשנה למלך. [↑](#footnote-ref-50)
51. סנהדרין דף פז עמוד ב דה בפלוגתא. [↑](#footnote-ref-51)
52. דף עה עמוד ב. [↑](#footnote-ref-52)
53. בירור הלכה לסנהדרין דף פז עמוד ב ציון ה. [↑](#footnote-ref-53)